**028/2019 EBAZPENA, azaroaren 18koa, Funtzio Publikoko sailburuordearena, Administrazio Orokorreko eta bere Erakunde Autonomoetako Administrazioko Goi-mailako Teknikarien kidegoa: Zuzenbidean Lizentziatua aukerako, eta Laguntzaile Teknikoen Kidegoa: Informatika-aplikazioak garatzeko Goi Mailako Teknikari aukerako lan-poltsak handitzeko deialditik datozen langileak integratzeari buruzkoa.**

|  |
| --- |
|  |

Jaurlaritzaren Kontseiluaren 2006ko maiatzaren 30eko Erabakiak (EHAA, 2006ko ekainaren 13a) EAEko Administrazio Orokorrean eta bere Erakunde Autonomoetan aldi baterako zerbitzuak emateko langileak hautatzeari buruz aplikatu beharreko arauak zehazten ditu, eta 4. eta 22. artikuluetan ezartzen du Administrazio horren lan-poltsak zein kasutan eratu eta handitu behar diren.

Administrazio honek beharrezkotzat jo zuen lan-poltsa jakin batzuk handitzea, IVAPek egindako deialdi zehatzen bitartez, Jaurlaritzaren Kontseiluaren Erabakiaren 22.1 a) artikuluaren arabera. Hala, Herri Arduralaritzaren Euskal Erakundeko zuzendariaren 2019ko maiatzaren 31ko Ebazpenaren bidez, Goi-mailako Teknikarien kidegoa: Zuzenbidean Lizentziatua aukerako, eta Laguntzaile Teknikoen Kidegoko Informatika-aplikazioak garatzeko Goi Mailako Teknikari aukerako lan-poltsak handiagotzeko hautaketa-prozesuen deialdia egin zen.

Herri Arduralaritzaren Euskal Erakundeko zuzendariaren 2019ko azaroaren 14ko Ebazpenen bidez Goi-mailako Teknikarien kidegoa: Zuzenbidean Lizentziatua aukerako, eta Laguntzaile Teknikoen Kidegoko Informatika-aplikazioak garatzeko Goi Mailako Teknikari aukerako lan-poltsak handitzeko hautaketa-prozesuak gainditu dituztenen behin betiko zerrendak argitaratu, eta prozesuak amaitu ondoren, langile horiek dagozkien lan-poltsetan integratuko dira, deialdian bertan jasota dauden baldintzen arabera. Beraz, langile horiek indarrean dauden lan-poltsetako azken langilearen ostean sartuko dira, hautaketa-prozesuetatik atera den hurrenkeran bertan, eta euren puntuazioa zero izanik.

Azkenik, Jaurlaritzaren Kontseiluaren Erabaki horretan xedatuta dagoenaren arabera, Ebazpen hau eta lan-poltsa eguneratuen zerrendak argitaratuko dira, Administrazioak bere informazioa hedatzeko erabili ohi dituen bitarteko telematikoetan. Hala, lan-poltsei buruzko informazio hori eskuragarri egongo da, interesdunek jakin dezaten.

Gobernantza Publiko eta Autogobernu Sailaren egitura organikoa eta funtzionala ezartzeko 2017ko apirilaren 11ko 71/2017 Dekretuaren 16. artikuluak emandako eskumenaren eta Jaurlaritzaren Kontseiluak Euskal Autonomia Erkidegoko Administrazio Orokorrean eta bere erakunde autonomoetan aldi baterako zerbitzuak emateko langileak hautatzeari buruz 2006ko maiatzaren 30ean hartutako erabakiaren 4. artikuluaren arabera, honako hau

**EBAZTEN DUT:**

**1.-** Herri Arduralaritzaren Euskal Erakundeko zuzendariaren 2019ko azaroaren 14ko Ebazpenetan zerrendatutako langileak integratzea gainditu dituzten handitze-prozesuei dagozkien lan-poltsetan, honako irizpide hauen arabera:

a) Langile horiek indarrean dauden lan-poltsetako azken langilearen ostean sartuko dira, hautaketa-prozesuetatik atera den hurrenkeran, Ebazpenean jasota dagoenez, eta euren puntuazioa zero izanik.

b) Integratutako langileei gertutasun osoa onartuko zaie mota guztietako eskaintzetarako eta Euskal Autonomia Erkidegoko eremu osorako. Hortaz, edozein iraupenetako eta Edozein Lurralde Historikotako eskaintzak jasoko dituzte. Bi gertutasun-mota horiek interesdunek aldatu ahalko dituzte, Jaurlaritzaren Kontseiluaren 2006ko maiatzaren 30eko Erabakiaren 6. eta 7. artikuluen arabera.

**2.-** Handitzeko prozesuei dagozkien lan-poltsen zerrenda berriak argitaratzea [www.euskadi.eus/bolsastrabajo](http://www.euskadi.eus/bolsastrabajo) helbidean. Zerrenda horiek ondorioak izango dituzte argitaratzen den egunetik aurrera.

Ebazpen honen aurka gora jotzeko errekurtsoa jarri ahalko zaio Gobernantza Publiko eta Autogobernuko sailburuari hilabeteko epean, Gobernantza Publiko eta Autogobernu Sailaren web orriko [www.euskadi.eus/bolsastrabajo](http://www.euskadi.eus/bolsastrabajo) helbidean argitaratu eta hurrengo egunetik aurrera.

Vitoria-Gasteiz, 2019ko azaroaren 18a.

**FUNTZIO PUBLIKOKO SAILBURUORDEA**

**ANDRÉS ZEARRETA OTAZUA**